HU Az Európai Unió Hivatalos Lapja C 197/14

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2009/C 197/09

Ezzel a közzététellel az 510/2006/EK tanácsi rendelet 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

ÖSSZEFOGLALÓ

A TANÁCS 510/2006/EK RENDELETE

„COLLINE PONTINE”

EK-szám: IT-PDO-0005-0499-28.09.2005

OEM ( X ) OFJ ( )

Ez az egységes dokumentum a termékleírás főbb elemeit tartalmazza tájékoztató jelleggel.

1. A tagállam felelős szervezeti egysége:

Név: Ministero delle Politiche Agricole e Forestali Cím: Via XX Settembre 20 00187 Roma RM ITALIA Tel. +39 0646655104 Fax +39 0646655306 E-mail: saco7@politicheagricole.it

2. Csoportosulás:

Név: Associazione Provinciale Produttori Olivicoli di Latina Cím: Via Don Minzoni 04100 Latina LT ITALIA Tel. + 39 0773668957 Fax + 39 0773668957 E-mail: aspollatina@libero.it Összetétel: termelők/feldolgozók ( X ) egyéb ( )

3. A termék típusa:

1.5. osztály – Olajok és zsírok – extra szűz olívaolaj

4. Termékleírás:

(a követelmények összefoglalása az 510/2006/EK rendelet 4. cikkének (2) bekezdése alapján)

4.1. Név:

„Colline Pontine”

4.2. Leírás:

A termék extra szűz olívaolaj, amely az alábbi fizikai és kémiai jellemzőkkel rendelkezik:

KÉMIAI-FIZIKAI ÉRTÉKELÉS Olajsavban kifejezett teljes savasság: legfeljebb 0,6 gramm 100 g olajban Peroxid-mutató: legfeljebb 12 Polifenol-érték: legalább 100 mg/kg Olajsav: legalább 72 százalék

ÉRZÉKSZERVI LEÍRÁS: színe az aranyos árnyalatú sárgától az intenzív zöldig terjed. A szín az Itrana fajtájú olívabogyó betakarításának időszakához kötődik, amely a fokozatos érésnek köszönhetően novemberben kezdődhet és a következő év január 31-ig elhúzódhat. Ez a sajátosság teszi lehetővé a „Colline Pontine” extra szűz olívaolaj termelői és feldolgozói számára, hogy az olajbogyó betakarítását a különböző, évszaktól függő tényezők (az éghajlat alakulása, a termett mennyiség) függvényében tervezhessék meg. A „Colline Pontine” extra szűz olívaolajban szaglással közepesen erősen érezhető a zöld olíva gyümölcsös aromája, mandulás mellékízzel és jellegzetes, illatos fűjegyekkel; a jellemző illat a (zöld) paradicsom. Enyhén-közepesen kesernyés és erős. ÉRZÉKSZERVI LEÍRÁS KÖZÉPÉRTÉK Hibák 0 Az olajbogyóra jellemző gyümölcsös íz 4–7 Kesernyés 3–5 Erős 3–5 Paradicsomos 3–6

A „Colline Pontine” OEM extra szűz olívaolajat az alábbi olívafajtákból kell nyerni:

— „Itrana”: 50 % és 100 % között,

— „Frantoio” és „Leccino”: legfeljebb 50 %,

— Egyéb fajták: legfeljebb összesen 10 %.

4.3. Földrajzi terület:

A „Colline Pontine” oltalom alatt álló eredetmegjelölés termesztési területe a Lazio tartományban, Latina megye területén található alábbi települések közigazgatási területét érinti:

Aprilia, Bassiano, Campodimele, Castelforte, Cisterna di Latina, Cori, Fondi, Formia, Itri, Lenola, Maenza, Minturno, Monte San Biagio, Norma, Priverno, Prossedi, Roccagorga, Rocca Massima, Roccasecca dei Volsci, Santi Cosma e Damiano, Sermoneta, Sezze, Sonnino, Spigno Saturnia, Terracina.

4.4. A származás igazolása:

A termelési folyamat minden szakaszát úgy kell nyomon követni, hogy dokumentálni kell a bemenő és a kimenő termékeket. Ily módon, továbbá a termelés helyszíneként szolgáló termőföldeknek, a termesztőknek, a préselőknek és a palackozóknak az ellenőrző szerv által e célra létesített és vezetett jegyzékeibe való felvételével, valamint a termelt mennyiségeknek az ellenőrző szerv részére történő bejelentésével biztosítható a termék nyomon követése. Az ellenőrző szerv a jegyzékekbe felvett valamennyi természetes és jogi személyt a termékleírásban és az ellenőrzési tervben leírtaknak megfelelően ellenőrizheti.

4.5. Az előállítás módja:

A termékleírás többek között leírja, hogy talajművelésként felszíni mechanikai megmunkálás történik, amellyel a gyomnövények terjedését is korlátok között lehet tartani. Megengedett gyakorlat a gyepesítés. A vegyi gyomirtás megengedett. A növény-egészségügyi védelmet az ellenőrzött védekezés módszerei szerint úgy kell végezni, hogy a kártevők elleni szerek maradványa az olívabogyóban a lehető legkisebbre csökkenthető vagy teljesen kiküszöbölhető legyen. Az olívatermés nem haladhatja meg fánként a 100 kg-ot. Az olívabogyók betakarítását kézzel vagy géppel is lehet végezni, de azzal a megkötéssel, hogy a művelet során a bogyók ne maradjanak a földön. Mindenképpen használni kell hálót, a talajra természetesen lehullott olívabogyókat azonban tilos begyűjteni. A betakarítás az érés kezdetétől indul és január 31-én zárul le. Tilos olyan vegyszereket használni, amelyek a gyümölcs leválását előidézik vagy elősegítik. Az olívabogyók szállítására lyukacsos és lemosható tartályokat kell használni. Használhatók rozsdamentes acéltartályok vagy más, lemosható és élelmiszer tárolására szolgáló anyagból készült tartályok azzal, hogy a bennük tárolt olívabogyó feldolgozásának még aznap meg kell történnie. A begyűjtött olívabogyót a betakarítástól számított 48 órán belül minden esetben meg kell őrölni. Szigorúan tilos vegyi és/vagy biológiai adalékanyagokat, mechanikai adalékanyagokat (talkumot) használni, tehát a kivonáshoz csak olyan megbízható, olaj-előállító mechanikai és fizikai eljárások alkalmazhatók, amelyek az olaj sajátos jellemzőit hűen megtartják. Az olívabogyó levelét el kell távolítani, és meg kell mosni a kártevők elleni vegyszerek vagy más idegen anyagok esetleges maradványainak eltávolítása céljából. Az olaj kivonására olyan mechanikai és fizikai eljárások alkalmazhatók, amelyek a gyümölcs eredeti sajátos jellemzőit megtartják. A sajtolást legfeljebb 33 °C-on szabad végezni, legfeljebb 50 percig. Tilos az „újbóli préselés” néven ismeretes feldolgozási módszer. Tilos továbbá a kivonás során vegyi vagy biológiai hatású termékeket, valamint talkumot használni. Az olívabogyóból származó olaj nem haladhatja meg a bogyók súlyának 27 %-át. A „Colline Pontine” oltalom alatt álló eredetmegjelöléssel ellátott extra szűz olaj bio-módszerrel is előállítható. Kereskedelmi forgalomba hozatal céljára a „Colline Pontine” oltalom alatt álló eredetmegjelöléssel ellátott extra szűz olaj olyan sötét üvegből, kerámiából vagy rozsdamentes bádoglemezből készült edénybe csomagolható, amely a jogszabály előírásainak megfelel, amelyen az alább megjelölt címke szerepel és amelynek űrtartalma az 5 litert nem haladja meg. Megengedett a törvény által előírtaknak megfelelő szintetikus anyagból és laminált alumíniumlemezből készült egyadagos zacskó is, amelynek űrtartalma 10 ml, és a hatályos jogszabályok által megkövetelt tájékoztató feliratokon kívül szerepel rajta az ellenőrző szerv által adott sorszám is. Az olívabogyó termesztésének, valamint az „Colline Pontine” oltalom alatt álló eredetmegjelöléssel ellátott extra szűz olívaolaj előállításának és palackozásának – a termék eredetének ellenőrzése céljából, valamint annak megakadályozására, hogy a szállítás oxidációt vagy károsodást, és a sajátos vegyi és érzékszervi tulajdonságok elvesztését okozhassa – a 4.3. pontban meghatározott termőterületen kell történnie. Ha a terméket a termőterületen kívülre szállítják, jelentősen megnő a napsugárzásnak, hőnek és a légköri oxigénnek kitett termék minőségében bekövetkező esetleges romlás kockázata.

4.6. Kapcsolat:

A „Colline Pontine” oltalom alatt álló eredetmegjelöléssel ellátott extra szűz olívaolaj a területből és elsősorban az „Itrana” fajtából származó sajátosságokkal és jellemző tulajdonságokkal rendelkezik. Az „Itrana” másutt nem ennyire elterjedt, és a 4.3. pontban leírt területen termesztve olyan sajátos minőségi jellemzőket vesz fel, amelyek a „Colline Pontine” extra szűz olívaolajnak „markáns” és „sajátos” érzékszervi sajátosságokat kölcsönöz.

A „Colline Pontine” extra szűz olívaolaj a „harmonikus” szóval jellemezhető, amit jellemzőinek a homogenitás szempontjából is kedvező kivételes együtthatása eredményez. Ezért az olajat a fogyasztók igen széles skálája kedveli.

A 4.3. pontban meghatározott termőterületen a talaj geológiai szempontból a felső-kréta korszakhoz tartozó, többnyire tömör mészkőpadokból áll; ez a talaj, amely gyakran igen vékony művelhető réteggel rendelkezik, jó vízáteresztő képességű, és az év nagy részében száraz. Az éghajlat mediterrán, enyhe telek jellemzik, a hőmérséklet ritkán süllyed nulla fok alá. Az olívabogyó termesztése dominál Pontina megye dombvidékén, szinte folyamatos sávban húzódik végig Rocca Massima és Cori területétől délkeleti irányba Minturno és Castelforte településekig, Nápoly megye határáig.

Az Itrana olívafajta, amelyet Gaetai olíva, Trana, Oliva Grossa, Cicerone névvel is illetnek, a „Colline Pontine” extra szűz olívaolaj termőterületén túlnyomó többségben van, a művelés alatt lévő fák 70 %-át egyedül ez a fajta teszi ki. Az Itrana fajta és a 4.3. pontban meghatározott terület között sajátos és ősi a kötődés. A Gaetai olíva szinonima e fajta termesztésének legrégebbi származási helyét jelöli, ahonnan – Gaeta, Itri és Formia vidékéről – később elterjedt a Pápai Államban, azaz Pontina megye egész dombsági és hegyvidéki részén. Az Itrana fajtának egyenletes elterjedése a területen tehát több évszázados olívatermesztés eredménye. Miután évszázadok óta szívesen fogyasztják a termék egy részét étkezési olívabogyóként (gaetai olívabogyó), az Itranát étkezési olívafaként is számon tartják. Mezőgazdasági szempontból – különösen a lépcsőzetes érés miatt – az olívabogyó betakarítása igen későinek minősül.

A talaj, a legjellemzőbb fekvés, az éghajlat és a fajtaösszetétel járul hozzá a „Colline Pontine” extra szűz olívaolaj legfőbb jellemzőjének, a kiegyensúlyozott, harmonikus ízvilágnak a kialakításához. Amenynyiben az Itrana fajtát más olasz termőterületen termesztik, a kapott termék savas összetétele, polifenol-mennyisége és az ehhez tartozó kesernyés és erős jellemzők megváltoznak, amint ezt a Regione Lazio, Arsial Lazio, I.S.O.L. – Istituto Sperimentale per l’Olivicoltura Sez. di Spoleto és az Università degli Studi di Roma „La Sapienza” (Lazio tartomány, Arsial Lazio, Olívatermesztési Kutatóintézet Spoletói Részlege és a „La Sapienza” Római Tudományegyetem) a 2407/2001/EK rendelet értelmében az Európai Unió által finanszírozott, az olajminőség javítását célzó regionális program keretében a közelmúltban végzett kutatásai is bizonyították.

A „Colline Pontine” extra szűz olívaolaj jellegzetes, többé-kevésbé füves aromájú, amelyben a kesernyés és az erős íz jól adagoltan és kiegyenlítetten érzékelhető, valamint egyedülállóan más, a környező és távolabbi területeken nem tapasztalható „zöld paradicsom” zamat érzékelhető.

Ezeket a jellemzőket 1872-től kezdődően több fontos, nemzeti és nemzetközi elismerés, valamint számos történeti dokumentum és azok a talajtani-éghajlati és fajtajellemzők igazolták, amelyek az olajat érzékszervi tulajdonságainak harmóniája révén egyedülállóvá teszik. Pontina megyében, különösen a hegyek lába alatti dombvidéken, ahol a termőterület található, az olívabogyó termesztése mélyen kötődik a társadalmi szerkezethez, olyannyira, hogy évszázadokon át meghatározta a környék fejlődését és ennek következtében az idővel a területen egymást követő népek életét, rányomta bélyegét a környék szinte kizárólag az olajtermelésre alapuló gazdaságára is. Az éghajlat enyhe és kedvez az olajfának, a termőterületek hegyvidéki jellegűek vagy a hegyek lába alatt fekszenek, lehetnek sziklás, kavicsos vagy laza szerkezetű talajok, amelyek a Lepini, Ausoni és Aurunci hegyek földrajzi rendszeréhez kapcsolódnak. A talajok fekvése délkeleti, tengerre irányuló. A hegyrajzi rendszer jó 100 km-es szakaszon a tenger felé lejtő teraszt alkot, amely egyébként homogenitás és földrajzi körülmények szempontjából Olaszország egyik legegységesebb területe. Az olívaligetekben évszázadok óta igen jellemző a Lazio tartományban elterjedt „Itrana” fajta, amely azonban csak Latina megyében terjedt el ilyen komolyan (Sonnino és Itri települések olívaligeteiben a meglévő növényállomány 90 %-át teszi ki). A fák az erős szintkülönbségek miatt talajtani szempontból kevéssé előnyös környezet ellenére jól fejlődnek.

A Pápai Állam komolyan foglalkozott a mocsarak kérdésével, továbbá a latinai történeti levéltárában mindmáig őrzött ediktumában 10 tallér jutalmat helyezett kilátásba minden 100 elültetett olajfa után, így 1786-ban 48 901 hektárt ültettek be olajfával. A XVIII. századi földnyilvántartás is megerősíti az olívatermesztés jelentős elterjedtségét. Az olasz állam mindig támogatta a helyi olívatermesztést, óvta a kereskedelem viszontagságaitól, gondoskodott termékeinek különféle kiállításokon való részvételéről. A lecsapolások időszakában a területen termelt olaj továbbra is megjelent különböző eseményeken, nemzetközi kiállításokon, míg a fasizmus idején a kényszerű önellátás időszaka alatt – jóllehet hiányoztak a nemzetközi kapcsolatok – az olívatermesztésben beruházások valósultak meg a Cattedre ambulanti di agricoltura (Mezőgazdasági vándortanszékek) által terjesztett legfrissebb technológiák szerint.

4.7. Ellenőrző szerv:

A kijelölt ellenőrző szerv magánszervezet

Név: 3A-PTA Cím: Fraz. Pantalla 06050 Todi PG ITALIA Tel.: +39 07589572224 Fax: +39 0758957257 E-mail: certificazione@parco3a.org honlap: http://www.parco3a.org

4.8. Címkézés:

Valamennyi edényt olyan záró szerkezettel kell ellátni, amely az első használatba vételkor megsérül. A „Colline Pontine” Denominazione di Origine Protetta (Oltalom alatt álló eredetmegjelölés) névnek meg kell jelennie a címkén eltávolíthatatlan nagybetűkkel, a címke színétől elütő színnel úgy, hogy kifejezetten megkülönböztethető legyen a rajta lévő többi felirat együttesétől. A címkén a „Colline Pontine” feliratnak nagyobb betűkkel kell szerepelnie annál, mint amit a címkén és a hátoldali címkén lévő többi felirathoz használtak. A „D.O.P. denominazione d’origine protetta” (Oltalom alatt álló eredetmegjelölés) feliratnak közvetlenül a „Colline Pontine” földrajzi név alatt kell szerepelnie, ez utóbbi névhez használt betűnagyság mérete azonos legyen. Megengedett ezenkívül névre, cégnévre vagy magán védjegyekre utaló megjelölések használata azzal a kikötéssel, hogy ez utóbbiaknak ne legyen dicsérő jelentése, vagy ne legyenek alkalmasak a fogyasztó megtévesztésére. Gazdaság, majorság, tanya nevére, ezek területi elhelyezkedésére, valamint a termőterületen lévő olívatermesztő gazdaságnál vagy ilyenek szövetségénél, illetve cégénél végzett csomagolására csak akkor lehet utalni, ha a terméket kizárólag a gazdaság részét képező olívaültetvényekben begyűjtött olívabogyóból állították elő. A címke előlapján kötelező megjelölni az olívabogyó termesztésének évét. Megengedett a bio-módszerrel való előállításra történő utalás is. A „Colline Pontine” logó, amelynek színképi jellemzőit és mutatóit a termékleírás részletesen előírja, három sárga, dór stílusú, perspektivikusan ábrázolt oszlopból áll, amely felett az oszlopsornál nagyobb méretű, szürkészöld színezetű olajág helyezkedik el, hátterében dombok láthatóak. Mindezt „Colline Pontine” felirattal egy kör alakú kontúr foglalja magába. A jelképrendszer az ókori rómaiak előtti civilizációkra és a három, egymást követő hegyláncra, a Lepini, Ausoni és Aurunci hegyekre utal. A logót el lehet választani a címkétől azzal a feltétellel, hogy a címkével azonos oldalon szerepel.